
B7-0544/2012

Europa-Parlamentets beslutning om situationen i Ukraine

(2012/2889(RSP))

Europa-Parlamentet,

–
der henviser til sine tidligere beslutninger om Ukraine,

–
der henviser til den fælles erklæring om de foreløbige resultater og konklusioner af den internationale valgobservation fra OSCE's Parlamentariske Forsamling, OSCE/ODIHR, NATO's Parlamentariske Forsamling, Europarådets Parlamentariske Forsamling Europarådet (PACE) og Europa-Parlamentet,

–
der henviser til den fælles erklæring fra Unionens højtstående repræsentant, Catherine Ashton, og kommissær Štefan Füle om parlamentsvalget i Ukraine den 3. og 12. november 2012,

–
der henviser til den endelige valgobservationsrapport fra Europarådets Parlamentariske Forsamling (PACE), der blev offentliggjort den 29. november 2012,

–
der henviser til rapporterne fra ngo'er, herunder OPORA, om parlamentsvalget,

–
der henviser til OSCE/ODIHR-missionens observationsrapporter og dens foreløbige rapport efter valget, der blev offentliggjort den 9. november 2012,

–
der henviser til det igangværende arbejde i Europa-Parlamentets tidligere formand Pat Cox' og den tidligere præsident Aleksandr Kwasniewskis overvågningsmission, som blev iværksat af Europa-Parlamentets formand Martin Schulz og premierminister Mikola Azarov,

–
der henviser til udtalelsen fra premierminister Azarov den 8. november 2012 om forbedring af valgloven,

– 
der henviser til den fortsatte fængsling af Julia Timosjenko og Juri Lutsenko, som er fremtrædende ledere af oppositionen i Ukraine,

–
der henviser til vedtagelsen og underskrivelsen af ​​loven om folkeafstemninger den 27. november 2012,

–
der henviser til statusrapporten om implementeringen af EU's naboskabspolitik i Ukraine, der blev offentliggjort den 14. maj 2012, 

–
der henviser til erklæringen af 19. december 2011 fra topmødet mellem EU og Ukraine,

– 
der henviser til forretningsordenens artikel 110, stk. 2,

A.
der henviser til, at parlamentsvalget i Ukraine den 28. oktober 2012 blev fulgt af et stort antal internationale observatører;

B.
der henviser til, at internationale valgobservatører understregede, at det ukrainske valg den 28. oktober 2012 var præget af ulige vilkår, manglende gennemsigtighed i kampagne- og partifinansiering og en ubalanceret mediedækning;

C. der henviser til, at OSCE har noteret sig nogle vigtige forbedringer, især med hensyn til registreringen af vælgere og kandidater, men samtidig fremhævet nogle alvorlige mangler ved stemmeoptællingen;

D.
der henviser til, at gennemførelsen af processen efter valget ifølge OSCE/ODIHR's rapporter var præget af uregelmæssigheder, forsinkelser i stemmeoptællingen og manglende gennemsigtighed i valgkommissionerne;

E.
der henviser til, at den politiske del af associeringsaftalen mellem EU og Ukraine blev paraferet den 30. marts 2012 og den økonomiske del blev paraferet den 19. juli 2012;

F.
der henviser til, at undertegnelsen af den nye aftale er blevet udsat og gjort afhængig af politiske fremskridt i Ukraine med hensyn til retsstatsprincippet og en reform af retssystemet;

G.
der henviser til, at de almindelige valg den 28. oktober 2012 blev betragtet som en vigtig test af Ukraine om at signalere uigenkaldeligheden af landets engagement mod udviklingen af et selvstændigt demokratisk system, konsolideringen af retsstaten og fortsættelsen af politiske reformer;

H.
der henviser til, at oppositionslederne Julia Timosjenko og Jurij Lutsenko fortsat er fængslet og ikke var i stand til at deltage i valgprocessen;

I.
der henviser til, at PACE's overvågningsudvalg har besluttet at anmode Venedigkommissionen om en udtalelse om loven om folkeafstemninger;

J.
der henviser til, at loven om biometriske pas blev vedtaget af Verkhovna Rada og underskrevet af præsidenten den 29. november 2012;

K.
der henviser til, at der blev nedsat et midlertidigt undersøgelsesudvalg, der skal undersøge nogle tilfælde af valgmisbrug i en række enkeltmandsvalgkredse, i Ukraines parlament den 6. november 2012;

L.
der henviser til, at der er planlagt omvalg i fem enkeltmandsvalgkredse;

M. 
der henviser til, at præsident Janukovitsj den 3. december 2012 accepterede Azarov-regeringens afgang;

1.
konstaterer med bekymring, at det ukrainske parlamentsvalg den 28. oktober 2012 udgør et tilbageskridt for det ukrainske demokrati, således som det er blevet konkluderet af flere internationale observatørmissioner;

2.
beklager de dokumenterede overtrædelser af valgreglerne, som der redegøres for i OSCE/ODIHR's vurdering af afstemningsprocessen og afviklingen af processen efter valget;  er forfærdet over den indvirkning, de rapporterede overtrædelser har haft på resultatet af tilkendegivelsen af ​​de ukrainske borgeres frie vilje;

3.
gentager, at den fortsatte fængsling af Julia Timosjenko og Jurij Lutsenko er et uacceptabelt eksempel på selektiv brug af retssystemet og politisk instrumentalisering af den juridiske proces til gavn for det regerende regime;

4.
mener, at Ukraines valglov, der blev vedtaget i november 2011, har medført nogle vigtige forbedringer, især med hensyn til registreringen af vælgere og kandidater; mener imidlertid, at den fortsat alt for kompleks, og at der stadig er en række mangler, som skal afhjælpes, inden for områderne kandidatrettigheder, passende bestemmelser om kampagnefinansiering, manglende klare kriterier for afgrænsningen af enkeltmandsvalgkredse og en mangel på effektive sanktioner for alvorlige overtrædelser af loven;

5.
fordømmer de overtrædelser af valgreglerne, der blev konstateret under stemmeoptællingen i enkeltmandsvalgkredse; anser dette for at være et åbenlyst forsøg på at manipulere valgresultatet og et hårdt slag for de ukrainske borgeres tillid til valgprocessen;

6.
noterer sig udtalelsen fra premierminister Azarov om behovet for at forbedre valgloven i Ukraine; opfordrer det nyvalgte Verkhovna Rada til at udvikle en valglov efter fælles overenskomst med alle parlamentariske politiske kræfter i landet, forventer, at Verkhovna Rada kan bygge videre på de eksisterende forslag, der blev udarbejdet af det afgående parlament med fuld støtte fra EU og Venedigkommissionen;

7.
bifalder beslutningen om at nedsætte et midlertidigt undersøgelsesudvalg, der skal undersøge nogle tilfælde af valgmisbrug i en række enkeltmandsvalgkredse; håber, at det vil give mulighed for en ægte dialog "hen over midten" mellem regeringen og oppositionen om håndteringen af de konstaterede overtrædelser af valgprocessen med henblik på at se på alle henstillingerne fra OSCE/ODIHR, som vil blive beskrevet i den endelige rapport;

8.
går stærkt ind for, at Cox-Kwasniewski-overvågningsmissionen fortsætter sit arbejde; anerkender premierminister Azarovs åbenhed og tilsagn om at støtte overvågningsmissionen i dens arbejde; mener, at man kan forestille sig en lignende form for dialog og samarbejde om at tage fat på bredere bekymringer vedrørende forværringerne i erhvervsklimaet, mediefriheden og retsstatsprincipperne i Ukraine;

9.
udtrykker sin fortsatte støtte til det ukrainske folks europæiske ambitioner;  beklager, at det nylige parlamentsvalg ikke udgjorde et meningsfuldt fremskridt i bestræbelserne på at fremme Ukraines muligheder i så henseende; understreger, at EU forbliver engageret i arbejdet med Ukraine om at forbedre de demokratiske institutioner, styrke retsstaten, sikre mediefrihed og fremme væsentlige økonomiske reformer;

10.
bekræfter, at EU har forpligtet sig til at fremme forbindelserne med Ukraine yderligere gennem ratificeringen af ​​associeringsaftalen;  konstaterer, at fremskridt i den politiske associering og den økonomiske integration forudsætter et håndgribeligt engagement fra Ukraines side i overholdelsen af de demokratiske principper, retsstatsprincipperne, den dømmende magts uafhængighed og mediefriheden;

11.
opfordrer Rådet og Kommissionen til at gå videre med underskrivelsen af ​​associeringsaftalen med Ukraine og samtidig sikre, at fastsættelsen af tidspunktet for ​​underskriften gøres betinget af, at ​​de ukrainske myndigheder kan imødekomme alle OSCE/ODIHR's og Venedigkommissionens henstillinger, at der etableres en velfungerende politisk dialog med den parlamentariske opposition om udarbejdelsen af valgloven, og at regeringen gør håndgribelige fremskridt med hensyn til reformering af retsvæsenet;

12.
noterer sig vedtagelsen og underskrivelsen af ​​loven om folkeafstemninger i Ukraine;  forventer, at de ukrainske myndigheder til fulde følger henstillingerne fra Venedigkommissionen, når de foreligger, med henblik på at tage fat på eventuelle spekulationer om eventuelt misbrug af denne lovgivning;

13.
bifalder indgåelsen af en ændret aftale om visumlettelse mellem EU og Ukraine, der indfører klare forbedringer med hensyn til udstedelse af visum til ukrainske borgere, sammenlignet med den gældende aftale; opfordrer Rådet til at fremme dialogen mellem EU og Ukraine om visumliberalisering forud for det østlige partnerskabs topmøde i november 2013;

14.
opfordrer Verkhovna Rada til at forkaste lov 8711, der begrænser ytringsfriheden i forbindelse med seksuel orientering og kønsidentitet og blev vedtaget ved førstebehandlingen i oktober; påpeger, at denne lov er en klar overtrædelse af den europæiske menneskerettighedskonvention og den internationale konvention om borgerlige og politiske rettigheder, der begge er ratificeret af det ukrainske parlament;

15.
pålægger sin formand at sende denne beslutning til EU-Udenrigstjenesten, Rådet, Kommissionen, medlemsstaterne, Ukraines præsident, regering og parlament og Europarådets og OSCE’s parlamentariske forsamlinger.

